  Виталий Пронин Брангурт песянайёсын ужаса, администраторзы М. Толстухина ачиз удмуртоме ниИжын ортчиз Брангурт песянайёслэн концертсы21-тӥ феврале яратоно брангурт песянайёсмы Ижын бадӟым концерт сётӥзы. Та дырозь соос паймытъязы Россиысь но кун сьӧрысь сценаос вылысен, нош дор палазы ӧз ваньмылэ. Но тани туж тупась учыр сюриз - ӵапак 5 ар талэсь азьло, анай кыллэн нуналаз, соос нырысьсэ паймытӥзы Удмурт филармониын - соку соос удмурт кылын кырӟазы Б.Геребенщиковлэсь но В.Цойлэсь кырӟанъёссэс.Та рад концерт кутскиз быдэс Европалы тодмо Party for everybody кырӟанэн. Сцена вылын но залын та ӟырдыт крезьгуръя эктӥзы оло сюлэсь но трос егитъёс. Песянайёсмес зал туж умой пумитаз. Учкисьёс пӧлын вал ӟучъёс но, удмуртъёс но, бигеръёс но. 700-1500 манет сылӥсь билетъёс кыӵак кошкизы.Концертэ брангуртъёс быдэс гуртэн пыриськизы, шуыны луоз. Та ӝыт кырӟазы татысь егит песянайёс но - таоссэ «Брангурт инкубатор» нимазы. Серем карон вылысь ӧвӧл, ушъяса - угось трос уж но ялан сьӧрло потанъёс шоры учкытэк, клублэн кивалтӥсез Ольга Туктарева быгатэ мукетъёссэ но ӝутканы, сцена вылэ поттыны. Ӝыт туж умой малпаса радъямын вал: кырӟан полэстӥськиз песянайёслэн улонысьтызы мадёнъёсын. Котькуд артисткалы зал туж зол чабиз. Соосын ӵош кырӟаз туж тодмо кырзанъёсты - «Белым снегом», «От людей на деревне не спрятаться». Азьланяз артистъёс малпасько учкисез удмурт кылын но кырӟатыны - со понна экран вылэ потоз текст.Арлыдзы, гуртысь потэмзы шоры учкытэк, асьме песянайёс быгато зэмос кизилиосын эшъяськыны, огкыл шедьтыны. Тани таяз концертэ вуизы соослэн эшъёссы, «Баян-микс» группаысь кык Сергейёс. Соослэн ӟырдыт шудэмзы залэз уката ӟырдатӥз. Усточиосты мырдэм сцена вылысь лэзизы. Буш ӧз кошке. Кужмо кичабонъёс сяна, соослы кузьмазы быдэн удмурт дэрем. Пиос сое концерт бырытозь вылысьтызы ӧз куялэ ни.Соос сяна, концертэз шулдыртӥзы Ижысь пинал эктӥсьёс-кырӟасьёс. Ваньмыз та ӝыт ужазы дунтэк - гонорарзэс сётӥзы Брангуртысь черк лэсьтонэ. Продюсерзы Ксения Рубцова верамъя, та концертысь висъямын луоз ӝыны миллион манет. Но ужез туж трос на. Нялтас вераса, концерт дыръя ивортэмын вал, бабушъёс кырӟамысь дугдыны уг малпало - пыдъёсмы нуытозь ветлом, шуо. Шоу-бизнесэн вырисьёс паймо: кызьы соос, арлыдызы шоры учкытэк (нош пӧлазы 75-77 аресъемъёс) егитъёсын огмында тыршыса, уг жадё? Тани одӥг арняе соос 25 час ӵоже самолётын ортчытӥллям! Ай висказ автобусэн ветлоно на. Интыысь интые вуо но, 15 минут ортчыса, сцена вылэ потоно. Инмарлы оскон но учкисьёслэн яратэмзы кужым сётэ, шуо артисткаос.Кырӟам сяна, песянайёсмы табере олокыӵе но телепрограммаосы пырисько. Вуизы ни «Давай поженимся» передачае но. Зэм, асьсэос бызьыны уг малпасько, ветлӥзы администраторзэс Мария Толстухинаез дэмланы. Машалы отын удалтӥз - эмеспиос огезлэсь йӧно мукетыз вал, но нылкышно бырйиз ...сюлэмыныз. Геннадий нимо воргорон потэм бере солэн пушкыз тыриз - ӵап таче воргорон сярысь мон малпалляй,пе, котьку... Тросэз малпазы, со нош ик шоу. Но ваньмыз со синпалёмытон гинэ вылымтэ, кусыпъёс азинско. Москваын улӥсь Геннадий Либгардов асьме Маша доры Иже вуиз, та концертын со, выль яратонэзлы сӥзьыса. чебер кырӟан быдэстӥз, синмаськемзэ вераз. Маша - ачиз ласянь. Сцена вылын ӧжыт гинэ сюан ӧз шудӥськы. Нялтас вераса, брангурт песянайёсынымы ужаса, Мария ачиз но удмуртоме ни, кытӥ-отӥ асьме кылын вераське, удмурт дэрем дӥсяса, вӧзазы кырӟа.Зинаида Рябинина Туспуктэмез: susanin.udm.ru Теги: Аксион Брангуртысьпесянайёс МарияТолстухина  